ET Euroopa Liidu Teataja C 62/7

Komisjoni delegeeritud määruse (EL) nr 664/2014 artikli 8 lõike 1 kohase, komisjoni määruse (EÜ) nr 1107/96 alusel registreeritud päritolunimetust või geograafilist tähist käsitleva koonddokumendi avaldamine kooskõlas nõukogu määruse (EMÜ) nr 2081/92 artiklis 17 sätestatud menetlusega

(2015/C 62/07)

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (1)

„GAILTALER ALMKÄSE”

EÜ nr: AT-PDO-0117-01265-31.3.2008

KGT ( ) KPN ( X )

1. Nimetus

„Gailtaler Almkäse”

2. Liikmesriik või kolmas riik

Austria

3. Põllumajandustoote või toidu kirjeldus

3.1. Toote liik

Klass 1.3. Juust

3.2. Toote kirjeldus, mida punktis 1 esitatud nimetus tähistab

Lehma- või ka kitsetoorpiimast (mille osa võib olla kõige rohkem 10 %) kõva juust; rasvasisaldus kuivaines vähemalt 45 %, veesisaldus kõige rohkem 40 % ja kuivainesisaldus vähemalt 60 %.

Ümmarguse ketta kujuline juust kaalub 0,5–35 kg. Juustu kuiv, ühtlane naturaalkoorik on kuldkollase värvusega. Juustu väheste ümmarguste ja ühtlaste augukestega sisu on kollaka värvuse ja pehme konsistentsiga.

Turustamise jaoks ette nähtud juustude lühim valmitamisaeg on seitse nädalat. Gailtali gastronoomiliste ürituste raames tekkiva erilise vajaduse korral on lubatud ka juustu lühem, viie nädala pikkune valmitamisaeg. Kui toode „Gailtaler Almkäse” pakendatakse õhukindlalt, ei tohi lubatud valmitamisaeg olla lühem kui 75 päeva.

3.3. Tooraine (üksnes töödeldud toodete puhul)

Gailtali mägikarjamaade lehmade piim; kasutada ei ole lubatud orus karjatatavate lehmade piima. Juustutootmisel on lisaainetena lubatud kasutada ainult naturaalset laapi ja piimhappekultuure. Juustu valmistamisel jälgitakse, et pidevalt täidetaks selliseid eesmärke, mis on kirjas mägikarjamaade protokollis „Gailtaler Almprotokoll”, mis hõlmavad mägikarjamaade majandamist, loomakasvatust, lüpsitööd ja juustuvalmistamist käsitlevaid suuniseid.

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Piima töötlemine peab toimuma üksnes Gailtali mägikarjamaadel.

3.6. Erieeskirjad viilutamise, riivimise, pakendamise jm kohta

—

3.7. Erieeskirjad märgistamise kohta

Juustuketaste märgistamiseks kinnitatakse kettale kaseiinplaadike ning sõnalis-piltlik kujutis ning sõnu „Gailtaler Almkäse – geschützte Ursprungsbezeichnung” sisaldav ühtne etikett.

4. Geograafilise piirkonna täpne määratlus

Tootmispiirkond laiub piki mäekülgi Ober-Gailtali orust põhja ja lõuna pool ning hõlmab omavalitsusüksusi Kötschach-Mauthen, Dellach, Kirchbach, Hermagor, Gitschtal, Weißensee, St. Stefan im Gailtal, Feistritz an der Gail ja Hohenthurn ning Karni Alpide ida-, kesk- ja lääneosa teatavate alade mäeahelikke ning ka Gailtali Alpide Reißkofel-Gruppe osa ja Gailtali Alpide keskmist osa.

5. Seos geograafilise piirkonnaga

5.1. Geograafilise piirkonna eripära

Piirkonnale on iseloomulik sademeterohkus ja palju päikesepaistelist aega. Mägikarjamaad asuvad Kesk-Alpide karjamaadest madalamal, nii lisandub soodsatele kliimatingimustele ka pikem vegetatsiooniperiood. Piirkonnale on iseloomulik eri liiki muldade paljusus ja väga erinevad kasvukohatingimused taimestiku jaoks, mis tingib mägiaasade liigirikka taimestiku kõrreliste ja liblikõieliste suure osakaalu. Määratletud geograafilises piirkonnas juustu Almkäse valmistamist kinnitavad vanimad dokumendid on pärit 14. sajandist.

5.2. Toote eripära

Mägikarjamaade piima ainuomase maitsega juust.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel

Klimaatilistest ja geoloogilisest tingimustest tuleneva liigirikaste mägikarjamaade söödarikkusega on just seal loodud parimad eeltingimused piima eriti hea kvaliteedi saavutamiseks ja orus karjatatavatelt lehmadelt saadud piimaga võrreldes juustuvalmistamiseks paremini sobiva piima tootmiseks. Lisaks looduslikele tingimustele on Gailtali talupoegade sajandite jooksul tehtud maastikuhooldustöö sama oluline alus, millele tuginevad määratletud geograafilises piirkonnas mägikarjamaade piima töötlemiseks tänapäeval loodud erakordselt head tingimused. Lisaks sellele on Gailtali karjustel olemas ka põlvest põlve edasi antud käsitöönduslik oskusteave. Kvaliteetse, väärtusliku, piirkonnale omase toote valmimine tagatakse piimatootjate teadmistega selle kohta, missugused on aastaajale vastavad parimad karjatamiskohad ning kuidas mõjutavad juustu valmistamise protsessi välistemperatuur ja ilma kujunemine.

Viide spetsifikaadi avaldamisele

(Määruse (EÜ) nr 510/2006 (2) artikli 5 lõige 7)

http://www.patentamt.at/Home/Markenschutz/Herkunftsangaben/Formulare/HA10_07_sp_GailtalerAlmkaese_1.pdf

(1) ELT L 343, 14.12.2012, lk 1.

(2) Vt joonealune märkus 1.